PE man skiet 2 dood, wond 3 voor hy wegjaag | Maroela Media
Twee mense is dood en drie ander gewond toe ŉ man van Port Elizabeth in die Oos-Kaap Vrydagaand losgebrand het op ŉ groep mense in die noordelike gedeelte van dié stad.
Kol. Priscilla Naidu, woordvoerder van die polisie, sê ŉ groep mense het glo staan en kuier in Windvogel toe ŉ bakkie hulle genader het. Volgens Naidu het die passasier sy ruit afgedraai en op die groep losgebrand voordat die bestuurder van die bakkie weggejaag het.
Naidu het gesê een van die mans wat beseer is, is ŉ polisieman wat nie aan diens was nie.
“Die polisie het twee sake van moord en drie van poging tot moord oopgemaak. Niemand is nog in verband met die voorval in hegtenis geneem nie,” sê sy.
Volgens Naidu is dié voorval die tweede dubbele moord wat die afgelope week in Port Elizabeth se noordelike woonbuurte plaasgevind het. Twee mans is vroeër die week ook vanuit ŉ bewegende motor doodgeskiet.
Daar word vermoed dat die voorval met bendegeweld verbind kan word. Albei voorvalle word tans deur die polisie ondersoek.
Jhb man veg om lewe toe motor hom tref